Rozhodnutie Komisie
zo 7. augusta 2003,
ktorým sa mení a dopĺňa rozhodnutie 2003/43/ES o ustanovení tried požiarnej odolnosti určitých stavebných výrobkov
(oznámené pod číslom dokumentu C(2002) 2592)
(Text s významom pre EHP)
(2003/593/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky, [1] zmenenú a doplnenú smernicou 93/68/EHS [2], a najmä na jej článok 20 ods. 2,
keďže:
(1) Rozhodnutie Komisie 2003/43/ES [3] ustanovuje triedy požiarnej odolnosti určitých stavebných výrobkov; predovšetkým panelových výrobkov na báze dreva.
(2) Rozhodnutie 2003/43/ES je potrebné prispôsobiť technickému pokroku prostredníctvom zaradenia určitých sadrových výrobkov, určitých dekoratívnych laminátových dosiek odolných proti tlaku a určitých konštrukčných drevených výrobkov v súlade s klasifikáciou ustanovenou rozhodnutím Komisie 2000/147/ES z 8. februára 2000, ktorým sa vykonáva smernica Rady 89/106/EHS, pokiaľ ide o klasifikáciu reakcie stavebných výrobkov na oheň [4].
(3) Rozhodnutie 2003/43/ES je preto potrebné vzhľadom na uvedené zmeniť a doplniť.
(4) Opatrenia ustanovené v tomto rozhodnutí sú v súlade so stanoviskom Stáleho výboru pre stavebníctvo,
PRIJALA TOTO ROZHODNUTIE:
Článok 1
Príloha k rozhodnutiu 2003/43/ES sa mení a dopĺňa tak, ako je ustanovené v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 7. augusta 2003